પણ તમે પેલી શાયરી નથી સાંભળી? ‘ફાનુસ બનકર જીસકી હિફાઝત હવા કરે, વો શમા ક્યા બુજે જિસે રોશન ખુદા કરે.’ ઉપરવાળો ફરી એકવાર મારી સહાયે આવ્યો હતો. મને પણ ખબર નથી કે એ ચમત્કાર કેવી રીતે બન્યો પણ હું પાસ થઈ ગયો હતો. પરિણામ તો માત્ર ૪૨% જ હતું પણ પાસ હતો એ વાત અગત્યની હતી. ગણિતમાં તો મને ગ્રેસીંગ-માર્ક્સ મળ્યા હતાં. આશ્ચર્યની વાત તો એ હતી કે મારા કરતા હિરેનના કુલ ગુણ વધારે થતા હતા અને તે અંગ્રેજી વિષયમાં ત્રણ-ચાર ગુણ માટે જ નપાસ થયો હતો. પરીક્ષામાં તેને ચોરી કરવાનો પણ મોકો મળ્યો હતો પણ તે પહેલેથી જ પાપભીરુ માટે કરી શક્યો નહિ અને તેની કારકિર્દીનું ત્યાં પૂર્ણવિરામ આવી ગયું હતું. શું ભોળા હોવું એ કળિયુગમાં પાપ છે? જોકે પછીથી મને મારા વર્ગશિક્ષકે સમજાવ્યું હતું કે પ્રેક્ટીકલમાં ત્રણેય વિષયમાં મારે વધારે ગુણ હતા માટે મને ગ્રેસીંગ-માર્કસનો લાભ મળ્યો હતો અને હિરેનને પ્રેકટીકલમાં તેટલા ગુણ નહોતા માટે તેને તે લાભ નહોતો મળ્યો. અને મારુ બહાનું તો તૈયાર જ હતું કે બે’નના લગ્નની દોડાદોડમાં સરખુ વંચાયું નહિ.